Die Pos | Sport | Nylstroom kraai koning
14 July 2017 l Die Pos-span/The Post team l Views: 140 l 7 months ago
Die Nylstroom-rugbyklub het op Vrydagaand, 1 Julie, die span van Vaalwater met ’n telling van 59-12 behoorlik laat les opsê.
Die Nylstroom-rugbyklub het op Vrydagaand, 1 Julie, op hul tuisveld met Vaalwater afgereken en sodoende vir hulle ’n plek in die Waterbergstreek se eindstryd verseker.
Die eindtelling was 59-12.
Die Nylies het van die begin af die krane oopgedraai en dit was vroeg reeds duidelik dat dit vir Vaalwater — wat sonder heelwat van hul staatmakers moes klaarkom — ’n opdraande stryd sou wees. Veral Nylstroom se losvoorspelers het baljaar en saam met die agterlyn die manne van Vaalwater van hul voete af gehardloop. ’n Pluimpie aan Vaalwater se spelers wat in die tweede helfte nooit gaan lê het nie en dit vir Nylstroom moeilik gemaak het om die wedstryd, soos in die eerste helfte, te beheer.
Vir Nylstroom het Meyer Ferreira (flank), JJ Pieterse (stut), Juandre Niewenhuis (skrumskakel) en Werner Smit (heelagter) uitgeblink.
Nylstroom se laaste ligabepaling is op Vrydag, 7 Julie, teen Bela-Bela se Kwaggas (weg) gespeel waarna die finaal teen Mogol ook weg beslis sal word.
Volgens Martin Kleynhans, voorsitter van die klub, was Nylstroom se driedukkers Meyer Ferreira (3), Jaco Matthee, Pieter Pretorius, Juandre Niewenhuis (2), Werner Smit en Zekhele Masilana. Doelskoppe is aangeteken deur Martin van Heerden (5) en JJ Pieterse (1).